
«Circular». Interpretació musical: Sílvia Pérez Cruz i artistes convidats. Una coproducció del Pez Cruz i el Grec 2024 Festival de Barcelona. Teatre Grec, Barcelona, 26 a 28 juny 2024.
_______________________________________________________________
Preciós, control, potent, allargassat

Preciós. Sílvia Pérez Cruz va obrir l’espectacle inaugural a la mitja lluna del Grec de Montjuïc com qui bressola un infant, amb una cançó a cappella. Amb tendresa, es connectava des de la seva veu amb les 2.000 persones de la platea. El de dimecres va ser un concert d’inauguració per la dimensió del cos artístic. En els 28 anys de vida professional, Pérez Cruz ha compartit emocions amb una pila de gent i a Circular s’hi van congregar unes 40 vingudes de lloc tan llunyans com Mèxic (Natalia Lafourcade), l’Argentina (Juan Quintero), Irlanda (Damien Rice), Portugal (Salvador Sobral) o Palestina (Farah Chamma), al costat del cor Solstici, que Pérez Cruz dirigeix. De fet, a l’estrena es va atrevir fins i tot a convidar a cantar el públic (polítics inclosos), que va accedir-hi com quan una persona de cor tendre proposa una acció ingènua a un grup de persones adultes, que es desconeixen entre elles. L’aire de presentació de disc el confirmaven el moviment dels fotògrafs durant els tres primers temes de l’actuació (un fet que habitualment es resol en la invitació dels fotògrafs a l’assaig general previ a la inauguració del Grec). Aquest «Circular» respon al cicle vital. Des de la tendra infància, els primers cops que se surt del niu (joventut), la maduresa, la vellesa (“que celebra totes les belleses”), la mort i també un cert renaixement. De fet, aquesta cosmovisió planetària de sensibilitats que conflueixen pren forma de disc amb el «Toda la vida, un día», que la cantant de l’Empordà també aprofita l’actuació per donar a conèixer amb el seu trio de violí (Carles Montfort), contrabaix (Bori Albero) i violoncel (Marta Roma). de públic, la cantant nl va oblidar esmentar Pablo Messiez amb qui van construir la dramatúrgia de «Gènere impossible».

Control. La veu melosa de Pérez Cruz abraça i balla (agafant-se de les mans amb Andrés Corchero) sense arribar a la intensitat de «Grito pelao» amb Rocío Molina al mateix escenari del 2018). Ara, en canvi, ho pot fer amb la seva filla Lola i la seva mare artística, la seva primera professora de cant Carme Canela, amb qui van cantar «21 de primavera», un dels temes finals (una més de les sorpreses de la vetllada, de prop de tres hores de durada). Pérez Cruz pràcticament està tota l’estona a l’escenari. Només desapareix un breu instant per canviar el vestit: de l’ocre (de la infància) al negre (del dol) que en la renaixença descobreix una camisa vermella.

Potent. El silenci s’havia fet dolorós i la pedra, més aspra encara, amb la presència de la poeta àrab Farah Chamma, quatre hores després d’aterrar a Barcelona, que va declamar un poema de Hiba Abu Nada, assassinada a casa seva en l’atac israelià a la franja de Gaza, i un altre de seu, «The movement», rebuts amb un escalf encès. Al final, enmig de la negror del cor només una altra camisa vermella, la de Chamma, molt abraçada i que l’ensenya després de recitar els versos i treure’s el mocador clàssic palestí de les espatlles. Al final, cert, tornar a florir una altra camisa vermella: la del cubà Roly Berrío va espetegar al final quasi com a esclat final (previ als bisos): «Nombrar es imposible».

Allargassat. Pérez Cruz lamentava que el miracle d’aquella primera nit s’acabés. “No tinc més amics”, deia irònicament. Sabia que molts van voler ser-hi i que els esforços d’agenda per arribar un final de juny al Grec han estat notables. Pérez Cruz sempre s’ha deixat estimar. Recaragolant el darrer fil de veu. Quan la vetllada ja havia passat de les 12 de la nit, es tancava amb un celebrat i compartit «Mañana». Pérez Cruz va anar alternant cançons en català i castellà i indagant amb noves sonoritats en el capítol de joventut, sobretot. Salvador Sobral (guanyador del concurs d’Eurovisió 2017 amb un tema d’abraçada fraterna) va ser un dels que vibraven més al cor. Mentrestant, Pérez Cruz, sense presses, com qui espera a posar all a una torrada a la vora del foc per compartir-la amb Rita Payés o la bailaora Karen Lugo i els “meus flamencs” (corejava la veu de Palafrugell), captava el ritme, la celebració calmada del Grec menys xafogós de fa anys.

Jordi Bordes, Recomana, 29 juny 2024.

La renovada força de Sílvia Pérez Cruz

Fa pràcticament un any, Sílvia Pérez Cruz presentava al barceloní teatre Tívoli el seu flamant nou àlbum, el doble «Toda la vida, un día» en què proposava un recorregut particular per l’existència d’una persona. Proposta discogràfica i conceptual bastant atípica en els temps musicals i mercantils que corren, però que no deu ser pas dolenta encara que només fos pel beneplàcit de la professió, ja sigui l’Acadèmia de la Música (millor àlbum de cantautor) o el recent premi Alícia a la millor producció.


I amb aquesta obra, a tall de columna vertebral, la de Palafrugell va aclaparar en tot el significat del terme en l’obertura dimecres del festival Grec. Ho va ser perquè la dimensió de la proposta oferta al llarg d’unes tres hores era variada, personal, rica, compromesa i fonamentada en la complicitat i intercanvi de forces i art d’ella amb la seixantena (el doble dels de fa un any al Tívoli) de músics, cantants i també ballarins que la van acompanyar. Aquest teixit creatiu arrelat en el treball col·lectiu d’unes dimensions realment notables no és molt habitual de veure i sobretot d’assaborir en aquestes latituds. Una xarxa emocional i sonora que era també tot un repte per a Pérez Cruz, ja que era un engranatge no precisament senzill d’encaixar i, d’altra banda, la matèria primera oferta no tenia per què ser obligatòriament una menja delicada per a tota la legió d’aficionats que van omplir l’amfiteatre. Ja fos pels seus propis ingredients o per la llarga durada de la vetllada.

Les tres hores esmentades —sense comparar, però és un període de temps que quan l’ofereix, per exemple, Bruce Springsteen, és vist com un regal generós molt benvingut—, que alguns dels assistents valoraven com a massa prolongades, van servir a la música, intèrpret i cantant (la seva bonica i modulada veu continua allà, al cim) a oferir una àmplia mirada sobre el seu actual moment creatiu, que sens dubte és el millor i més sucós de la seva ja dilatada carrera (encara que només tingui 41 anys). En aquesta valoració compta molt la seva condició de factòtum, de tot aquest muntatge, de comprovar el seu contrastat i eficaç domini escènic, a què cal sumar a més la seva capacitat, per exemple, de direcció-estímul de la massa corística o dels combos instrumentals quan s’intervenia. I en absolut de cara a la galeria.


Aquest perceptible salt de nivell també es podia percebre en la seva característica naturalitat i espontaneïtat sobre el tauler del directe: ha entrat també en el grau d’excel·lència, sabent quan cedir o compartir el protagonisme de manera justa i natural. I sí, a tot això cal afegir-hi la seva inclinació al mestissatge musical que en el seu cas esdevé cultural, una aposta pensada i equilibrada i que de fet cohabita des del començament del seu periple: la mirada flamenca que va oferir amb un elenc de veus més el ball de Karen Lugo, o el final de sessió, col·lectiva i sabrosona, amb el cubà Roly Berrío van ser moments especialment gaudits per tots els assistents. Sense oblidar la justificada i emocionant intervenció de la poetessa palestina Farah Chamma. Tot un encert es miri com es miri.

Esteban Linés, La Vanguardia, 29 juny 2024

Sílvia Pérez Cruz enlluerna en el Grec


La música va tornar a posar el pòrtic del Festival d’Estiu de Barcelona, cinc anys després de l’última vegada (l’edició del 2019, quan les cordes del Kronos Quartet van udolar i van renillar a Montjuïc), aquesta vegada amb una figura catalana projectada al món, conçonetista refinada, intèrpret de mil i un matisos, figura escènica dominadora. Sílvia Pérez Cruz està en el seu millor moment després del molt galantejat doble àlbum «Toda la vida, un día», que va desplegar ahir al Teatre Grec en tota la seva amplitud, valent-se d’una capa de veus i instrumentistes que van aportar més capes de sentit i bellesa a aquest repertori que al·ludeix al caràcter infinit del cicle vital.


«Circular», així es diu aquest espectacle que l’empordanesa oferirà també avui i demà, i amb el qual el Grec va obrir la seva 48a edició, la que marca el comiat de Cesc Casadesús com a director després de vuit edicions, amb Leticia Martín Ruiz llesta per al relleu a partir de l’1 de setembre. Música i també dansa, enredant-se en una teranyina emocional amb la qual Sílvia Pérez Cruz va treure ferro i va posar poesia al misteri del nostre trànsit per aquest món. Tal com diu en les notes de l’àlbum, citant el nord-americà William Carlos Williams, es tracta de buscar "una flor familiar" on guarir-nos, perquè ens espanta la immensitat del camp.

Aquella havanera. Escenari blanc i, com no, circular, i dins d’ell, dues circumferències més: el pedestal central, sobre el qual ella va obrir el concert a cappella amb «Vestida de nit» (l’havanera que van escriure els seus pares, el ja finat Castor Pérez i Glòria Cruz), i un altre cercle on va anar a reunir-se amb els músics i on va emprendre el recorregut del disc amb «Ell no vol que el món s’acabi» i «La flor». Cançons en groc, amb vista a la infància.

Va prendre la paraula Sílvia Pérez Cruz per agrair la tasca d’aquests anys a Casadesús i fer notar la seva coincidència de valors i propòsits. "Tancar un cicle, tornar a casa, cuidar el que tens més a prop. Aquest disc tracta d’això", va advertir, afegint que s’embarcaria en "un viatge irrepetible", perquè "és un miracle" la confluència en l’espectacle d’uns 60 músics (el doble que l’any passat al Tívoli). La cançó peruana «Mechita» no és a l’àlbum, va apuntar. "Però em fa feliç". I d’allà ens en vam anar caminant cap a la joventut, en blau, amb el ball contemporani d’Andrés Corchero sustentant la cantant i fent-la ballar amb ell a «Sucio», i Karen Lugo, dibuixant el gest flamenc en «El poeta es un fingidor», amb metalls tràgics sortits de les ombres (el trombó de Rita Payés entre ells).

Empremta flamenca. Cançons sinuoses, encantades, en què s’insinuaven estils i tradicions, però el que fa sempre ha anat de difuminar categories i d’acariciar el "gènere impossible". Cançó amb eco llatí, música de cambra, arranjaments sempre distintius. I el pessic flamenc que va imprimir en el cant vertiginós de «Salir distinto». Enganxats a ella, els portents Marta Roma, Carlos Montfort i Bori Albero. I en «Aterrados», en temps de maduresa, el cor multitudinari (incloent veus del cor de Palafrugell, en el qual va créixer), i els palmells i l’empremta jonda, multiplicada i reblada pel zapateado de Lugo.
Cita amb el món cultural i polític. Aquesta Sílvia Pérez Cruz va resultar aclaparadora sense que cap dels seus atreviments escènics, molt visuals, resultés buit o pretensiós. Posant la cançó en el centre i es diria que portant al seu terreny les forces de la natura. I alguns convidats d’altres latituds: l’argentí Juan Quintero en aquesta aproximació a la milonga anomenada «Ayuda»; la mexicana, Natalia Lafourcade en el minimalista bolero-ranxera «Mi última canción triste», l’irlandès Damien Rice compartint el registre folk de «Man on the trees».

Calia "celebrar l’amistat", va deixar clar ella, i allà hi va haver Salvador Sobral (un altre moment àlgid en «Em moro»), i la poeta palestina Farah Chamma, i el cubà Roly Berrio, i la mestra del cant Carme Canela. Clímax de vida, ja a punt de donar la volta al marcador del cicle biològic, en l’abisme del que ella anomena el renaixement. En tonalitats vermelles. "Perquè soc optimista i prefereixo aixecar-me", va dir, deixant anar un missatge de bellesa infinita, perquè "més enllà de nosaltres tot continuarà", edificant en aquesta arrencada del Grec.

Jordi Bianciotto, El Periódico, 27 juny 2024

Sarau d’estiu

Més enllà de les estrenes rutinàries, el gremi cultural té poques ocasions de mudar-se al llarg de l’any. La inauguració del Festival Grec és una d’elles i a més fa patxoca perquè els saraus d’estiu a l’aire lliure llueixen més. Per això els gestors i els polítics s’ho miren amb lupa, saben que tindran els mitjans de comunicació pendents i no volen perdre l’oportunitat de marcar perfil al photocall. També és el moment en què famosos de veritat (els que surten en la tele i el cine) es deixen caure per l’amfiteatre de Montjuïc a saludar i ser vistos. Encaixades, pompa i el grau d’ostentació subtil que es gasta l’establishment de Barcelona. El públic no va aplaudir l’entrada d’Ada Colau com l’any passat, però tampoc a Jaume Collboni. Ni rastre de les tensions polítiques per la investidura pendent, treva i cordialitat entre totes les forces vives. Cues habituals a la barra per demanar la copa prèvia. En sortir, cava i coca que fa solstici: frugalitat com una reminiscència de ja no recordem quina crisi. Ahir, a més, tot portava el perfum d’un final d’etapa.
És un encert alternar gèneres per dinamitzar el format de la inauguració del Grec. Enguany tocava música i Sílvia Pérez Cruz es va esforçar per acordar el seu recital amb l’esperit de la darrera edició de Francesc Casadesús al capdavant del festival. “Tancar un cicle, tornar a casa, cuidar les amistats”, va justificar la cantant de Palafrugell. Una reunió de col·legues que, després de voltar pel món, tornen als orígens per mostrar el camí recorregut, una festa en forma d’autohomenatge desacomplexat: perquè sí. Les cròniques dels experts en la matèria remarquem avui l’excel·lència i la qualitat indubtable del concert que va comptar amb uns seixanta músics en escena, un luxe a l’altura de les expectatives. “Un mantell de veus i instrumentistes que van aportar més capes de sentit i bellesa”, escriu Jordi Bianciotto a El Periódico. Fil per randa, vam assistir a la presentació del disc «Toda la vida, un día», que sintetitza “el seu millor moment” com a compositora, amb el suport d’un reguitzell de convidats de luxe: Juan Quintero, Natalia Lafourcade, Damien Rice, Salvador Sobral i Rita Payés, entre d’altres. La poetessa palestina poeta Farah Chamma va obrir la vetllada a la paraula recitada, mentre que Andrés Corchero i Karen Lugo van afegir els tocs de dansa.

Com Bruce Springsteen a l’Olímpic la setmana passada, el concert es va allargar fins a les tres hores, un goig evident per als fans de Pérez Cruz, però un gra massa per als que no hi combreguen o no troben el moment del dia per gaudir d’un repertori que tendeix l’absorbiment. Complexitat sonora sense concessions pop ni de repertori aliè, tampoc massa variat en el que respecta als estils o gèneres, tret d’alguna fuga flamenca. Un format d’inauguració musical ben diferent del plantejat el 2019 pel Kronos Quartet. Tot i ser un desafiament més a porta freda, amb música de corda i pocs acompanyaments, els de San Francisco va rematar en poc més d’una hora sense forçar l’accelerador. Poc a veure amb la dilatada vetllada d’ahir que va allargassar-se en una espiral autoreferencial un punt embafadora, amb tot d’abraçades llargues i “gent preciosa” a cabassos. Una festa que, com recordava Pérez Cruz, amb “tantes coses sembla el meu aniversari dels cent anys”.

Pérez Cruz va superar les dues hores llargues del poema èpic «Guilgameix» amb què Oriol Broggi va inaugurar el 2019. I no direm que el Teatre Grec és un escenari fàcil, més aviat és un caramel enverinat del qual han sortit gairebé indemnes companyies com La Veronal amb «Vorònia» (2015), o ja en època actual Baró d’Evel (2020), encarregats de fer el tret de sortida en la complicada edició de la pandèmia, butaques separades incloses. No s’ha salvat Casadesús de la pluja, que va tallar l’obertura de l’any passat, la nit de circ de Gravity & Other Myths (de quina manera van haver de córrer els periodistes per canviar les cròniques!). També va trepitjar l’àmbit de la polèmica amb «Carrer Robadors» (2021), de Julio Manrique, un espectacle sobre l’Àfrica magribina escrit, dirigit i interpretat des d’Europa amb una mirada tòpica i poc inclusiva. Del que sí que s’ha escapat Casadesús és d’una escridassada inaugural com la que va rebre «Història d’un soldat» (2008), de Nigel Lowery i Amir Hosseinpour, una ocurrència fallida de la direcció de Ricardo Szwarcer. Ja ho sabem, especialment al Grec mai no plou a gust de tothom.
Manuel Pérez Muñoz, Entreacte, 27 juny 2024.
El cor de Sílvia Pérez Cruz

Si vols fer una festa, necessites amics, i per això ahir Sílvia Pérez Cruz en va convocar una munió a la inauguració del Grec, per celebrar que està en un moment en què pot parlar del món circular, com fa al seu últim disc, «Toda la vida, un día», i precisament per això, començant-lo pel final per poder tornar-hi. I és que no era una nit més per a la música empordanesa, que ha volgut representar al nou disc el pas per la infantesa, la joventut, la maduresa, la vellesa i el renaixement en les poc més de 20 cançons de l’espectacle en directe, «Circular», on s’ha acompanyat d’una dotzena de músics i un cor multitudinari, a més d’una desena de convidats especials, com els ballarins Andrés Corchero i Karen Lugo.

Al Teatre Grec l’expectació era alta —les entrades estan totalment exhaurides per les tres nits—. Va arrencar, sense dir res, només amb la veu i «Vestida de nit», l’havanera ja emblemàtica dels pares, Càstor Pérez i Glòria Cruz, per continuar amb l’oda al món del passat d’«Ell no vol que el món s’acabi», amb trio de cordes i guitarra. Els músics es donaven les mans, emocionats. Fins després de «La flor no va parlar» per explicar el projecte i per agrair la presència del públic i del director del Grec, Cesc Casadesús      —per tancar el cercle també hi era la propera directora, Leticia Martín—. Passada «Mechita» (la cançó del peruà Manuel Raygada Ballesteros que va incloure al disc «Vestida de nit», del 2017) va començar un segment íntegre del disc amb «Aterrados» —amb William Carlos Williams—, «Sin» —dirigint el quartet de saxos i els dos trombons—, «Sucio» —les dues darreres a partir de poemes de la uruguaiana Idea Vilariño— i l’entrada en escena de Corchero, a qui s’afegiria Lugo a «El poeta es un fingidor» —des de Pessoa—, seguida de «Salir distinto», allargada i flamenca, amb Lugo bailaora i cant d’Albert Cases, Anna Colom, Cristina López, Laura Marchal i Pere Martínez. Tot seguit, l’entrada del Cor del Solstici, una quarantena d’amics cantants, “gent preciosa”, va dir, amb la represa d’«Aterrados».

Amb «Ayuda» va arribar el primer duet, amb el músic argentí Juan Quintero, que va passar el relleu a la mexicana Natalia Lafourcade per cantar «Mi última canción triste». “Quantes coses, sembla el meu aniversari de cent anys!”, exclamava Pérez Cruz abans de presentar Damien Rice, amb qui va entonar «Man of the trees», una cançó que ella havia compost per al disc i que ha adoptat el cantautor irlandès.

La cantant va recordar la música argentina Liliana Herrero, que no hi era, cantant tota sola la «Chacarera de las piedras» per introduir la cançó que dona títol al disc, «Toda la vida, un día», seguida de «Tots els finals del món», per arribar a cappella l’emotiva «Em moro» amb el portuguès Salvador Sobral, perquè com canten, “mentre se celebren funerals / les cançons són immortals”. Un altre dels moments més potents va arribar quan la poeta palestina Farah Chamma, rebuda amb una forta ovació, va recitar un poema en àrab de Hiba Abu Nada, assassinada per les bombes israelianes a Khan Iunis amb només 32 anys, i un altre de propi en anglès seu sobre la vida al seu país ocupat per Israel.

Pérez Cruz va tornar a escena per encarar la part final amb «Gallo negro, gallo rojo» (la cançó de Chicho Sánchez Ferlosio), i a «21 de primavera» va unir la seva veu amb la de la seva filla Lola i la seva primera mestra de cant, Carme Canela. Després va cantar, en portuguès, «Estrelas e raiz» amb Rita Payés —que també va tocar el trombó durant el concert—, i fins i tot va fer cantar el públic a cor una bona estona, abans d’acabar provisionalment amb «Nombrar es imposible», acompanyada del músic cubà Roly Berrío, i que van acabar amb un “tumbao” i fent xiular l’audiència i tot, per deixar com a bis «Mañana», la ranchera que va compondre amb el poema d’Ana María Moix.

Gairebé tres hores de músiques i idiomes diversos que traspuen la multiplicitat d’una artista sempre identificable i que ha fet de la veu i la manera de cantar un emblema que ha marcat les generacions posteriors. Avui hi tornarà, i demà encara —amb més amics, com Pepe Habichuela o Carmen Linares—, i qui se’n quedi amb ganes la trobarà en tantes dates previstes a l’estiu arreu.
Francesc Bombí-Vilaseca, La Vanguardia, 27 juny 2024
El miracle de Sílvia Pérez Cruz inaugura el Festival Grec

No li va caldre dir res. Amb una presència aclaparadora, Sílvia Pérez Cruz va aparèixer a l’escenari del Teatre Grec, tota groga, i va entonar a cappella un «Vestida de nit» corprenedor. Darrere seu, un cercle de llum il·luminava el violinista Carlos Monfort, el contrabaixista Bori Albero i la violoncel·lista Marta Roma, un trio de corda exquisit que va deixar clar el llistó musical de la vetllada. I és que ahir, dimecres, a la nit, al concert inaugural del Festival Grec 2024, la cosa anava de cercles.

Es tanca el cercle de Francesc Casadesús, que aquest estiu s’acomiada del festival que ha dirigit durant vuit anys. També es tanca el cercle de Sílvia Pérez Cruz, que amb l’últim disc, «Toda la vida, un día» (2023), ha viscut un any apoteòsic, potser el millor de la seva carrera. “Tancar un cicle, tornar a casa, cuidar les amistats”, va dir la cantant de Palafrugell abans d’interpretar a tall d’introducció «Ell no vol que el món s’acabi», «La flor» i «Mechita», tres peces breus d’una sensibilitat gairebé feridora.

“Farem un viatge irrepetible, perquè això és un miracle —va dir Pérez Cruz—. Vaig compondre aquest disc entre Barcelona, Madrid, Jerez, Buenos Aires, Veracruz i l’Havana, amb una vuitantena de músics. Avui en tindrem uns seixanta aquí amb nosaltres”. Al llarg de gairebé tres hores, van pujar a l’escenari el ballarí i coreògraf Andrés Corchero, el guitarrista madrileny Josemi Carmona i la bailaora mexicana Karen Lugo, que va regalar al públic un dels moments més explosius de la nit, una riuada d’energia flamenca.

O el músic argentí Juan Quintero, el cantant portuguès Salvador Sobral, el cantautor irlandès Damien Rice i la cantant mexicana Natalia Lafourcade, que va reafirmar el seu amor per la ciutat de Barcelona amb un «Mi última canción triste» especialment emotiu. Una altra actuació per emmarcar va ser la del músic cubà Roly Berrío, que va interpretar amb Pérez Cruz «Nombrar es imposible», una cançó que celebra la bellesa de no poder dir-ho tot amb paraules.
Els cinc moviments de la vida. El concert, igual que el disc, va estructurar-se en cinc moviments, un per cada etapa vital. La infància, la joventut, la maduresa i la vellesa. I, finalment, el renaixement, com un esclat de vida nova. El trio de cordes va tenir una forta presència en el primer moviment, però aviat van donar pas a l’explosivitat moguda de la joventut, amb peces com «Sucio» i «El poeta es un fingidor». “És bonic que en la immensitat de la joventut puguis recórrer a la poesia per trobar una mica el camí”, va dir la cantant. Una quarantena de cantaires, alguns vinguts de Palafrugell, van convertir-se en el Cor del Solstici per cantar «Aterrados», la primera peça del tercer moviment.

“Hi ha molta gent de Barcelona, i també hi ha gent del meu poble, del cor de quan jo era petita —va dir Pérez Cruz amb un somriure murri—. Sembla el meu aniversari dels cent anys". "Entre el quart i el cinquè, he volgut afegir una transició profundament necessària", va afegir la cantant abans de presentar la poeta palestina Farah Chamma. "Estem perdent moltes persones boniques; moltes, cada dia", va pronunciar Chamma, que tot seguit va donar veu a una poeta palestina assassinada per l'exèrcit israelià.

Sense pressa, seguint el tarannà tranquil de la palafrugellenca, van succeir-se petites actuacions que, plegades, constitueixen una imatge bastant precisa, i també preciosa, de qui és Pérez Cruz. Una artista versàtil, que escolta músics molt diferents d’ella, però que “treballen des d’un mateix lloc”, com ella mateixa havia explicat uns dies abans del concert en una roda de premsa. Una cantant profundament arrelada a casa seva però que no renuncia a conèixer altres racons.

I sobretot una persona que estima la vida de manera transversal, que valora els joves però també els més grans, com va quedar clar amb l'actuació de Carme Canela, professora de cant de l'Esmuc, que va compartir escenari amb la filla adolescent de Pérez Cruz, la Lola, que va aparèixer per sorpresa. Les tres dones, acompanyades del Cor del Solstici, van cantar un «21 de primavera» transgeneracional que va ser indiscutiblement una de les imatges més tendres de la nit. Rita Payés, la promesa més consolidada del jazz català, va enfilar un «Estrelas e raiz» també memorable. I el públic, entre xiulets i tonades allargades, va sumar-se a poc a poc a la festa, que va acabar com una vetlla nocturna al voltant d'un foc de camp.
Berta Coll, ARA, 27 juny 2024

